KIRJALLINEN KYSYMYS E-0490/01 esittäjä(t): Daniel Hannan (PPE-DE) komissiolle. Jean Monnet -oppituolit ja -keskukset.



Virallinen lehti nro 318 E , 13/11/2001 s. 0062 - 0063



KIRJALLINEN KYSYMYS E-0490/01 esittäjä(t): Daniel Hannan (PPE-DE) komissiolle (22. helmikuuta 2001) Aihe: Jean Monnet -oppituolit ja -keskukset Mitkä ovat Jean Monnet -oppituolien ja -keskusten perustamisen ehdot? Tarkasteleeko komissio opetettavan materiaalin laatua sen sijaan, että se arvioisi vain eurooppalaisen elementin sisältävän aineksen määrää? Henkilöstön työhistoriaa tarkastellessaan arvioiko se, kuinka pitkään he ovat opettaneet Eurooppaan liittyvistä kysymyksistä? Mitä tarkoitetaan Euroopan yhdentymiseen liittyvillä opinnoilla tässä yhteydessä? Voiko komissio toimittaa minulle luettelon kyseisistä keskuksista ja oppituoleista Yhdistyneessä kuningaskunnassa ja niiden opetusohjelmat? Viviane Redingin vastaus komission puolesta (26. huhtikuuta 2001) 1. Jean Monnet -oppituolien ja -keskusten perustamista koskevat samat perusehdot: ehdotetun hankkeen tieteelliset ansiot ja laadukkuus, hankkeen toteutuskelpoisuus yliopistossa sekä kokonaisuudessaan ja yksinomaan Euroopan yhdentymistä koskeva opetussisältö ja toiminta. Jean Monnet -oppituoli tarkoittaa täysipäiväistä opetusvirkaa, jossa keskitytään Euroopan yhdentymistä käsittelevään opetukseen. Jean Monnet -keskus on toimintamuoto tai rakenne, jolla on näkyvä Jean Monnet -tunnus ja jonka avulla Euroopan yhdentymiseen liittyvät tieteelliset, inhimilliset ja arkistoresurssit keskitetään yhteen tai useampaan yliopistoon. 2. Komission osuus hankkeen arvioinnista perustuu siihen, että valintamenettelyyn osallistuu riippumaton akateeminen yhteenliittymä, Euroopan Jean Monnet -hankkeen korkeakouluneuvosto, joka koostuu korkeakoulujen ja yliopistojen edustajista (rehtorit/kanslerit) sekä Euroopan yhdentymistä käsittelevään tutkimukseen erikoistuneiden professorien edustajista. Tämä yhdeksänjäseninen elin avustaa komissiota antamalla suosituksia kustakin ehdotetusta hankkeesta. Yhteenliittymä vastaa myös Jean Monnet -hankkeiden akateemisesta seurannasta. Kaksi tärkeintä valintaperustetta ovat: - hankkeen tieteelliset ansiot Jean Monnet -oppituolia varten arvioituina ehdotetun opetusohjelman perusteella (opetuksen tulee sisällöltään koskea kokonaisuudessaan ja yksinomaan Euroopan yhdentymistä) sekä oppituolin haltijaksi ehdotetun henkilön ansio- ja julkaisuluettelo (molemmista on käytävä ilmi pitkäaikainen sitoutuminen Euroopan yhdentymistä koskevaan opetukseen ja tutkimukseen) - hankkeen akateeminen toteutuskelpoisuus yliopiston tasolla; erityisen tärkeää on, että Jean Monnet -keskusten koko opetushenkilöstö keskittyy Euroopan yhdentymistä koskevaan opetukseen; eri tieteenalojen pyrkimys synergiaan ja koordinaatioon, sekä ehdotetut uudet ja omaperäiset toiminnat, joita ehdotetaan esimerkiksi kansalaisyhteiskuntaan ja alueelliseen kehittämiseen. 3. Euroopan yhdentymistä käsittelevällä opetuksella tarkoitetaan opintoja, jotka koskevat Euroopan yhteisön ja sen toimielinten kehitystä sekä oikeudellisia, poliittisia, taloudellisia ja yhteiskunnallisia kehityslinjoja. Opinnoissa tutkitaan siis Euroopan yhdentymistä ilmiönä ja prosessina, EU:n toimielinten toimintaperiaatteita ja näiden periaatteiden heijastumista Eurooppaan ja/tai jäsenvaltioihin. Jean Monnet -hanke kohdistuu niihin historia- ja yhteiskuntatieteiden aloihin, joissa Euroopan yhteisön kehitys on yhä merkittävämmässä asemassa. Nämä alat ovat: - yhteisöoikeus - Euroopan taloudellinen yhdentyminen - Euroopan poliittinen yhdentyminen - Euroopan yhdentymisen historia. 4. Luettelo 13 Jean Monnet -keskuksesta, jotka on vuodesta 1998 nimetty Yhdistyneessä kuningaskunnassa, luettelo näiden keskusten koordinoinnista vastaavista professoreista sekä 102 brittiläisestä Jean Monnet -oppituolista, josta ilmenevät oppituolin haltijat, tieteenalat ja kunkin professorin erikoisalat, on myös saatavana Europa-palvelimelta osoitteesta http://europa.eu.int/comm/dg10/university/ajm.